Eybers het ’n reeks gedigte geskryf waarin sy bewys gelewer het van hierdie uitsonderlike talent om ’n netjies afgewerkte gedig te skryf waarin geen woord of beeld uit plek is nie. Ook haar Engelse gedigte is knap vertalings.
Hier het ons vintage Eybers: ironie, keurige woordgebruik, vormbeheer en lewenswysheid. Sy bly ’n grande dame van ons digkuns en om op 90 wat nog so te kan dig, is met een woord verstommend. Sy skryf ’n vers wat gepuur, dus suiwer is. Dit is gedigte wat met bykanse distansie aangebied word, maar juis hierom tref die pyn of ’n gevoel die leser met groter skerpheid.
* Joan Hambidge is ’n professor in Afrikaans en kreatiewe skryfwerk aan die Universiteit van Kaapstad.